和寇十一同登寺山
作者：陳師道
朝代：宋

paragraphs: 度暑無好懷，憑危略幽致。
衣冠蔚如林，從我才一二。
茲山昔深登，歲月誰得記。
尚有名勝流，不與金石悴。
孰知千載後，我與子復至。
煙昏倏見燈，洪發恐無地。
領略章句手，割據英雄志。
興壞容一瞬，今昔當幾喟。
圍山缺西北，放目不可制。
歸懷納清境，夜榻成良寐。
零落壁間詩，豈特彼所愧。
會逢南過適，不問西來意。